정조 10년
丙午九月初十日初更五點。上御誠正閣。大臣備局有司堂上句管堂上將臣入侍時。左議政李福源。右議政金熤。訓鍊大將具善復。行兵曹判書李命植。行戶曹判書鄭一祥。備局有司堂上李性源徐有隣。關東句管堂上金履素。關西句管堂上徐浩修。御營大將李柱國。禁衛大將徐有大。湖西句管堂上沈豐之。同副承旨朴天衡。假注書金祖淳。記事官李崑秀尹行任。以次進伏訖。上曰。都承旨入侍。賤臣承命出。與行都承旨蔡弘履偕入進伏。福源等曰。臣等俄以蔡濟恭事。齊聲請討。未蒙兪音。而反承嚴旨。倉遑逬退於前席之際。今者又以民事之不卽奉行。嚴敎荐下。臣等非但爲稟處之時急。方尺之地。亦難易得。故玆敢冒沒入來。而慙忸震懍。不知所達矣。上曰。東伯年分狀啓稟處。可矣。福源曰。臣等到此。廉防掃地無餘矣。上曰。先朝自戊申以後。如非大事。則平時常不御網巾。而予則性不能如是。雖自强力。而心界則受傷者已多矣。此等事。豈可盡言。而大抵蔡濟恭一人。是何等大事。至於此擧乎。卿等雖如是。濟恭豈爲逆賊乎。此亦不誠實之一端也。自今以後。須勿更提也。向來卿等。以此事。至於免相之境。今不可復效前樣。且此事。旣出於卿等。譬如結者解之。自卿等先爲脫之。不亦好乎。福源等曰。濟恭若非眞箇逆賊。則臣等有何嫌怨。而加之以劇逆之名乎。顧其罪惡負犯。至重且大。無一分可恕之道。故臣等如是聲討。不然。前後聖敎之下。臣等豈敢不奉承耶。君讎國賊。未誅之前。無非臣等齊聲請討之日矣。上曰。卿等復欲爲俄者擧措耶。民事甚急稟處速爲之也。福源曰。此原春監司李致中狀啓也。以爲今年穡事。田穀頗稔。畓農全失。嶺西田多。嶺東畓多。故豐歉判異。而沿海之田畓參半處。被災稍輕。深峽之霜降太皁處。田穀亦失。察其災形之淺深。參以民情之緩急。以杆城高城通川歙谷蔚珍平海六邑。置之尤甚。江陵三陟襄陽原州橫城寧越平昌旌善春川洪川十邑。置之之次。伊川安陝鐵原平康淮陽金城金化狼川楊口獜蹄十邑。置之稍實矣。道臣旣經巡審。分等必有斟量。依狀請施行。何如。上曰。依爲之。福源曰。災結元劃四百結外。一千三百九十二結十負四束加劃事。爲請矣。今年東農。雖勝於癸卯。比之甲辰。反似不及。元劃四百結。誠有太不足之慮。而關東畓摠。僅爲三千餘結。今此加請之數。竝與元劃計之。則恰過其半。未免太多。以癸甲兩年所劃之災。較量參酌。加劃一千結。何如。上曰。右相及有司堂上句管堂上。各陳所見。可也。熤曰。嶺東水田多。而禾穀之歉荒。諸道同然。嶺東之被災。槪可知矣。而農形旣未的知。俵災多寡。不敢質言。一祥曰。關東元結。不過一萬一千餘結。而本來田多畓少。且今年畓穀。雖云失稔。田農則可謂豐登。今此年分請災。極涉過當矣。性源曰。本道畓結。未滿四千結。而本道所請。殆過折半之數。今年雖云歉歲。恐未免過當矣。有隣曰。本道畓農。雖云歉荒。如過於元摠之半。則終涉過當矣。履素曰。今年失稔。專由畓農之酷被諸災。而比癸卯稍勝。較甲辰尤歉云。則今此災數。雖似稍多。道臣所請。亦必有酌量者矣。且本道土品。自來瘠薄。雖常年。比之三南。顯有不同。故若値歉歲。災政尤難矣。上曰。其在寧失之義。何靳三百結零數。而惟此俵災。實係嗣歲之經用。都民仰哺之情。亦不可不念。且其所請數爻。以一千九百幾十幾結零爲辭者。驟看則殆近用意。若避二千數者然。雖未知實情之如何。筵席以此事。旣發言端。有難如數許施。該道臣推考。依卿等言施行。今玆俵災。如有不足之慮。不必趑趄。更許具由陳請。可也。福源曰。各邑所報田災。爲一百九十七結七負一束。而事目至嚴。不敢仰請爲辭矣。旱田災結。法所不許。本道雖有已例。而今年田農。旣已登稔。結災一款。尤難輕許。只綿田全失處。特許給災。何如。上曰。諸堂各陳所見。可也。一祥曰。田災雖是事目之外。本道請災。已成謬例云。而今此劃災。合爲一千四百結。又給皁田之災。則尤爲過當矣。有隣曰。皁田給災。自有法禁。而本道則年分狀啓。條列以聞。便成已例。且其數爻。比之畓災。頗精約矣。上曰。其數不多。依所請許施。可也。福源曰。後錄諸條中。其一還上米租兩色。尤甚邑三分二。之次邑折半。稍實邑三分一代捧。江陵三邑尤甚面里。依尤甚邑例施行事也。還穀代捧事。旣有前期知委之特敎。所請穀名。亦不過米租兩色。稍實邑代捧。雖似過當。而所謂稍實。皆是峽邑。米租之難辦。無異尤甚。依狀請竝許代捧。何如。上曰。依爲之。福源曰。其一尤甚之次邑。新舊還上。有難一時竝督。而還穀體重。不敢仰請事也。災歲舊還。雖難準捧。而亦不可一例停退。待諸道分等狀之畢到。通同參酌。分排啓下。何如。上曰。依爲之。福源曰。其一原州還上。唐米木麥。多非宜土。民鮮爲業。以他田穀換作事也。旣非宜土之穀。至有貿納之弊。則事甚可矜。合有變通。依所請許令換作。何如。上曰。依爲之。福源曰。其一原州所納。三軍門保米。代錢上納事也。上曰。諸將臣先陳所見。可也。柱國曰。本營餉米。自來不足。每年數千石貿取放料。而至於今年。原州以之次邑。有代錢之請。此若許施。則他道亦將援此爲例。非但有紛紜之弊。營門支放。實無其策矣。有大曰。本營保米之在原州者。不過一百四十餘石。而本州旣非尤甚邑。而若許代錢之請。則他道不無援而爲例之慮。恐難許施矣。福源曰。保米輸納。本爲原民最苦之弊。今年畓農失稔。尤合有軫念之道。而軍門事勢。誠如諸將臣所奏。之次邑代錢。亦難開路。置之。何如。上曰。依爲之。善復曰。適因言端。敢陳事實矣。本局亦有春洪川折受之地。而執卜收稅。與量田之地有異。一日耕所執。皆爲二三日耕。而愚頑峽民。欲充溪壑之慾。以過爲執卜。訐訴本官。誣呈巡營。不無推捉之弊。營校之監稅者。怯於推捉往來。故上納年年漸縮。已極可悶。且百餘年禁養松木。專爲軍門煮硝之資。而曾前則不敢偸斫。近來法綱解弛。禁養山直輩。皆是本土之人。故奸民土豪。不畏法禁。締結木商。恣意偸斫。體大者以材木發賣。體小木則埋炭分利。罔有紀極。兩邑之養松。擧皆童濯。來頭煮硝之吐木。將至於難繼之境。言念軍需。事甚痛駭。此若不嚴懲。後弊難言。自本局詳探偸斫之類。捉來京營重棍後。移送秋曹。遠地定配。以爲懲礪事。預先出擧條嚴飭。行會於本道似好。惶恐敢達。上曰。依爲之。福源曰。其一各宮房各衙門各營門。有土免稅。依民田例。無得濫捧之意。捧甘嚴飭事也。此等事。只當往復該衙門。或報備局。而至煩狀請。未免屑越。該道臣推考。自備局捧甘各該衙門。另加嚴飭。何如。上曰。依爲之。福源曰。其一定配罪人。限明秋勿定配所於尤甚之次邑事也。只尤甚邑勿定配所事。分付。何如。上曰。依爲之。福源曰。其一推收徵債。限明秋防塞事也。此係災年例請。許施。何如。上曰。依爲之。出擧條上曰。諸道句管堂上。自前有有名無實之歎。今年則切勿如前。延見各該道守令。詳審各該道狀本。俾有句管之意。可矣。履素曰。義理不可不明。懲討不可不嚴。而今日諸臣擧措。甚於已往之不誠。此實臣等之罪也。臣等俄登筵席。辭拙誠淺。旣不能仰格天聽。而反致嚴敎之荐下。惶懍逬退。惟勘罪是俟。自上旣以民事之時急。復命登筵。臣等以爲方尺之地。亦未可易得。故欲畢未卒之愚忱。相率入來矣。只止於一稟處。語未畢。上曰。予則以卿爲不當然矣。卿亦如是乎。且此事。何關於卿也。卿則罷職退去。可也。履素退出。福源曰。重臣所奏。少無所失。而處分大段過中矣。熤曰。刑判先以此被罪。臣等俟勘之際。實無異於臣等之被罪。誠爲幸事也。上曰。卿言何其過也。刑判則語侵大僚故耳。熤曰。臣等今日。齊聲請討。而俱承嚴敎。便若同罪者然。彼先蒙勘。則無異於臣等當之。豈非幸事乎。上曰。過矣。卿每如此說去。誠難矣。性源曰。臣等方欲以此事齊發之際。刑判座次稍近。故雖若先發。而其實則臣等同然。刑判之獨被譴罷者。豈非處分之過中乎。上曰。卿又何與也。卿亦罷職矣。性源退去。上命弘履。書刑判罷職傳敎曰。如是爲說。是豈前日所知。況聞今日筵敎。挺身獨言。尤是意外語侵大官。大關朝體。刑曹判書金履素罷職。營救之失。亦宜有警。行副司直李性源罷職。於是福源及登筵諸臣。固請收還。上不從。仍命退。諸臣以次退出。